Žaloba na dodržanie obchodných zvyklostí
Okresný súd
Hviezdoslavova ul. č. 28, 010 59 Žilina
Žalobca: 	AUTOPARK, spol. s r.o., Moyzesova ul. č. 20, Žilina, IČO, DIČ, IČ DPH
	zastúpená konateľom Ing. Milanom Konečným,
	zapísaná v obchodnom registri Okresného súdu v Žiline, odd., vl. č. .........................................
Žalovaný: 	AUTOBARO, GmbH, Morgenstrasse 20, Hamburg,
	zastúpený dr. Manfredom Hemplom, prezidentom spoločnosti
Vec:	Žaloba na dodržanie obchodných zvyklostí
I.
Žalobca uzavrel dňa 1. 5. 2023 obchodnú zmluvu so žalovaným, v ktorej sa žalovaný zaviazal prenechať žalobcovi na využitie na dobu 5 rokov od účinnosti zmluvy výrobný postup trenažéra pre autoškoly.
Dôkaz – Obchodná zmluva zo dňa 1. 5. 2023
II.
Predmet zmluvy sa mal realizovať pod podmienkou, že žalovaný bude pre žalobcu sprostredkúvať odbyt vyrobenej produkcie, a to v rozsahu 20 %, do zahraničia. Súčasťou zmluvného dojednania bolo tiež riešenie otázky distribúcie propagačných materiálov týkajúcich sa výrobkov s tým, že šírenie a distribúcia týchto materiálov sa bude spravovať obchodnými zvyklosťami obvyklými v krajinách EÚ pri obchodoch s rovnakými výrobkami. Podľa marketingového prieskumu a na základe vlastnej účasti žalobcu na veľtrhoch v Brne a v Lipsku, ktoré sú považované za hlavné obchodné akcie v danom odvetví, sa zistilo, že zabezpečenie a obsah, formu a distribúciu propagačných materiálov obstaráva predávajúci, pričom počet týchto materiálov v jednom obchodnom prípade nie je spravidla limitovaný a je zvykom vyhovieť odôvodnenej požiadavke zákazníka.
Dôkaz – Výpoveď účastníkov
III.
V mesiaci marci 2024 vyúčtoval žalovaný žalobcovi náklady na tlač propagačných materiálov predávaných výrobkov, a to v celkovej výške 17 500 eur (slovom sedemnásťtisícpäťsto eur). Vzhľadom na to, že ide o značne vysokú sumu, žalobca sa ohradil a faxom zo dňa 17. 3. 2024 žalovaného upozornil na ustanovenie Čl. V vzájomnej zmluvy, v ktorom sa strany dohodli na tom, že v súlade s obchodnými zvyklosťami tieto materiály vo svojej réžii dodáva predávajúci, v tomto prípade žalovaný. Listom zo dňa 2. 5. 2018 žalovaný argument žalobcu odmietol s tým, že v danom prípade sprostredkúva predaj výrobkov pre žalobcu na základe toho, že mu zmluvne poskytol technológiu na ich výrobu, a preto náklady na propagačné materiály musí znášať výrobca a nie sprostredkovateľ. Trvá aj naďalej na úhrade sumy, ktorú žalobcovi vyúčtoval.
Dôkaz:
–	Fax žalobcu zo dňa 17. 3. 2024
–	List žalovaného zo dňa 2. 5. 2024
IV.
Vzhľadom na to, že žalovaný odmieta bezdôvodne dodržať ustanovenie zmluvy o obchodných zvyklostiach v medzinárodnom obchodnom styku, žalobca žiada, aby Okresný súd v Žiline vydal tento
rozsudok
Žalovaný je povinný zabezpečovať vo svojej réžii výrobu a distribúciu propagačných materiálov s cieľom predaja trenažéru pre autoškoly. Žalovaný je povinný zaplatiť žalobcovi trovy konania, a to do 3 dní od nadobudnutia právoplatnosti tohto rozsudku.
Žilina 1. 9. 2024